CELEX: 52019PC0417
Language: mt
Date: 2019-09-13 00:00:00
Title: Rakkomandazzjoni għal DEĊIŻJONI TAL-KUNSILL li tawtorizza l-ftuħ ta’ negozjati dwar Ftehim bejn l-Unjoni Ewropea u r-Repubblika ta’ Cabo Verde li jemenda l-Ftehim bejn l-Unjoni Ewropea u r-Repubblika tal-Kap Verde dwar l-iffaċilitar tal-ħruġ ta’ viżi għal żjarat qosra għal ċittadini tar-Repubblika tal-Kap Verde u tal-Unjoni Ewropea

IL-KUMMISSJONI EWROPEA
            Brussell, 13.9.2019
            COM(2019) 417 final
            Rakkomandazzjoni għal
            DEĊIŻJONI TAL-KUNSILL
            li tawtorizza l-ftuħ ta’ negozjati dwar Ftehim bejn l-Unjoni Ewropea u r-Repubblika ta’ Cabo Verde li jemenda l-Ftehim bejn l-Unjoni Ewropea u r-Repubblika tal-Kap Verde dwar l-iffaċilitar tal-ħruġ ta’ viżi għal żjarat qosra għal ċittadini tar-Repubblika tal-Kap Verde u tal-Unjoni Ewropea
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAR-RAKKOMANDAZZJONI
            
            
               
                  Cabo Verde u l-UE ibbenefikaw minn relazzjoni mill-qrib u kostruttiva ħafna għal aktar minn 35 sena, primarjament ibbażata fuq kooperazzjoni għall-iżvilupp sinifikanti u kontinwa. Minn Novembru 2007, ir-relazzjonijiet bejn l-UE u Cabo Verde huma rregolati mis-Sħubija Speċjali bejn l-UE u Cabo Verde, li tirrappreżenta strument ambizzjuż għat-tisħiħ tar-relazzjonijiet bilaterali, u tikkostitwixxi każ uniku fost il-Grupp ta’ Stati Afrikan, tal-Karibew u tal-Paċifiku (AKP). Wieħed mill-objettivi tas-Sħubija Speċjali huwa li jissaħħu l-mobbiltà u l-kuntatti bejn il-persuni bejn iċ-ċittadini tal-UE u ta’ Cabo Verde, kif ukoll li tiżdied il-kooperazzjoni fil-ġlieda kontra l-immigrazzjoni irregolari. Fil-qafas ta’ din is-sħubija, fl-2008, Cabo Verde, bħala l-ewwel pajjiż Afrikan, ikkonkluda Sħubija għall-Mobbiltà mal-UE. L-objettivi tas-Sħubija ta’ Mobbiltà jimmiraw li jsaħħu l-kooperazzjoni mal-UE fil-qasam tal-migrazzjoni, il-ġestjoni tal-fruntieri, il-ġlieda kontra l-migrazzjoni irregolari u t-traffikar tal-bnedmin. 
               
               
                  Is-sħubija Speċjali wittiet it-triq għan-negozjar u l-konklużjoni tal-Ftehim bejn l-Unjoni Ewropea u r-Repubblika tal-Kap Verde dwar l-iffaċilitar tal-ħruġ ta’ viżi għal żjarat qosra għal ċittadini tar-Repubblika tal-Kap Verde u tal-Unjoni Ewropea
                     1
                   (minn hawn’ il quddiem “il-Ftehim”), adottat b’mod parallel ma’ Ftehim bejn l-Unjoni Ewropea u r-Repubblika tal-Kap Verde dwar ir-riammissjoni ta’ persuni li jirrisjedu mingħajr awtorizzazzjoni
                     2
                  . Iż-żewġ Ftehimiet daħlu fis-seħħ fl-1 ta’ Diċembru 2014. 
               
               
                  Fit-2 ta’ Frar 2020, se jsir applikabbli r-Regolament (UE) 2019/1155 tal-20 ta’ Ġunju 2019 li jemenda l-Kodiċi dwar il-Viżi
                     3
                  . F’każ ta’ kontradizzjoni bejniethom, il-Ftehim, bħala ftehim internazzjonali tal-Unjoni, jirbaħ fuq il-leġiżlazzjoni sekondarja tal-Unjoni u għalhekk ikompli japplika. Madankollu, il-Kodiċi dwar il-Viżi se japplika wkoll għal kwistjonijiet li mhumiex indirizzati mill-Ftehim. Għalhekk, uħud mid-dispożizzjonijiet tal-Kodiċi dwar il-Viżi rivedut se jaffettwaw il-proċeduri għall-ħruġ ta’ viżi għaċ-ċittadini ta’ Cabo Verde.
               
               
                  Pereżempju, il-Kodiċi rivedut tal-Viżi jintroduċi approċċ armonizzat għall-ħruġ ta’ viżi għal dħul multiplu lil vjaġġaturi regolari bi storja tal-viża pożittiva għal perjodu li jiżdied gradwalment minn sena għal ħames snin, u se jipprovdi għall-possibbiltà li titneħħa t-tariffa tal-viża għal tfal mill-età ta’ sitt snin u taħt l-età ta’ 18-il sena. Iżżid ukoll il-livell ġenerali tat-tariffa tal-viża minn EUR 60 għal EUR 80, u tintroduċi l-possibbiltà li tissospendi – permezz ta’ deċiżjoni ta’ implimentazzjoni tal-Kunsill – xi faċilitazzjonijiet applikabbli għaċ-ċittadini ta’ pajjiż terz (u/jew ċerti kategoriji ta’ vjaġġaturi ta’ dak il-pajjiż), bħar-rinunzja għat-tariffa tal-viża, it-tul tal-validità tal-viżi għal dħul multiplu, it-tnaqqis tad-dokumenti ta' prova li għandhom jiġu pprovduti – f’każ li l-livell ta’ kooperazzjoni dwar ir-riammissjoni tal-pajjiż jiġi vvalutat bħala insuffiċjenti.
               
               
                  Għall-kuntrarju ta’ ftehimiet simili ta’ faċilitazzjoni tal-viżi konklużi mill-UE ma’ pajjiżi terzi oħra, il-Ftehim ma’ Cabo Verde ma jinkludix dispożizzjoni li tnaqqas il-livell tat-tariffa tal-viża, u lanqas ma jipprevedi lista armonizzata ta’ dokumenti ta' sostenn li għandhom jiġu ppreżentati mill-applikant biex jiġġustifika l-għan tal-vjaġġ. Barra minn hekk, il-Ftehim ma jippermettix sospensjoni tad-dispożizzjonijiet kollha tiegħu jew ta’ xi wħud minnhom, f’każ ta’ nuqqas ta’ kooperazzjoni dwar ir-riammissjoni.
               
               
                  Fid-dawl ta’ dawn l-iżviluppi, il-Kummissjoni Ewropea tqis li huwa opportun li jiġi adattat il-Ftehim konkluż ma’ Cabo Verde. 
               
               
                  Il-politika dwar il-viża ta’ Cabo Verde lejn iċ-ċittadini tal-UE
               
               
                  Mill-1 ta’ Jannar 2019, Cabo Verde eżenta liċ-ċittadini tal-UE mir-rekwiżit tal-viża (għal soġġorni sa 30 jum) meta jivvjaġġaw lejn it-territorju tiegħu. 
               
            
            
               Iċ-ċittadini tal-UE jistgħu jibbenefikaw mill-faċilitazzjonijiet tal-Ftehim għal soġġorni itwal minn 30 jum u sa 90 jum għal kull perjodu ta’ 180 jum.
            
            
               
                  Jekk Cabo Verde jerġa’ jintroduċi r-rekwiżit tal-viża għaċ-ċittadini tal-UE, id-dispożizzjonijiet tal-Ftehim japplikaw bis-sħiħ, abbażi tar-reċiproċità, għaċ-ċittadini tal-UE.
               
            
            
               •Konsistenza mad-dispożizzjonijiet eżistenti fil-qasam ta’ politika
            
            
               
                  Kif spjegat fit-taqsima preċedenti, l-objettiv primarju li għandu jinkiseb permezz tan-negozjar u l-konklużjoni ta’ ftehim emendat huwa li jiġu allinjati l-faċilitazzjonijiet mogħtija lill-persuni bin-nazzjonalità ta’ Cabo Verde mad-dispożizzjonijiet riveduti tal-Kodiċi dwar il-Viżi.
               
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi ġuridika
            
            
               
                  Il-bażi ġuridika għal din ir-rakkomandazzjoni hija l-Artikolu 218(3) u (4) tat-TFUE.
               
               
                  Is-suġġett tal-ftehim emendat ikun parti mill-politika komuni tal-Unjoni dwar il-viżi għal soġġorni qosra sa 90 jum fi kwalunkwe perjodu ta’ 180 jum. Għalhekk jista’ jiġi antiċipat li l-bażi ġuridika sostantiva tad-deċiżjonijiet dwar l-iffirmar u l-konklużjoni tal-ftehim se tkun l-Artikolu 77(2)(a) tat-Trattat dwar il-Funzjonament tal-Unjoni Ewropea (TFUE). 
               
            
            
               •Sussidjarjetà (għall-kompetenza mhux esklużiva) 
            
         
         
            
               
                  L-Unjoni diġà eżerċitat il-kompetenza tagħha f’dan il-qasam u stabbiliet regoli f’dan ir-rigward billi adottat il-Kodiċi dwar il-Viżi, li jiddefinixxi l-proċeduri u l-kundizzjonijiet għall-ħruġ ta’ viżi għal soġġorn qasir li huma vinkolanti għall-Istati Membri kollha tal-Unjoni Ewropea li jimplimentaw l-acquis ta’ Schengen.
               
            
            
               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               
                  Il-Kumitat Konġunt stabbilit biex jimmonitorja l-implimentazzjoni tal-Ftehim iltaqa’ tliet darbiet (fil-5 ta’ Ottubru 2015, fid-19 ta’ Ottubru 2016 u fis-27 ta’ Novembru 2017) u rrikonoxxa l-implimentazzjoni kumplessivament pożittiva, filwaqt li identifika lok għal titjib f’ċerti aspetti tal-proċedura tal-ipproċessar tal-viża. B’mod partikolari, il-Kumitat Konġunt irrakkomanda li jiġu stabbiliti sforzi msaħħa miż-żewġ naħat sabiex l-applikanti għall-viża jkunu infurmati sew u b’mod komprensiv dwar ir-rekwiżiti u l-ambitu għall-applikazzjoni għal viża ta’ Schengen u biex tkun riċevuta tali viża.
               
            
            
               L-għadd ta’ applikazzjonijiet tal-viża li tressqu fil-konsulati tal-Istati Membri fil-Cabo Verde żdied b’mod stabbli minn meta daħal fis-seħħ il-Ftehim. Fl-2014, saru 14 694 applikazzjoni għal viża. Dan in-numru żdied għal 20 158 fl-2018 (+ 37,2 %). Għalkemm b’rata aktar baxxa, l-għadd ta’ viżi maħruġa żdied ukoll minn 11 370 fl-2014 għal 13 343 fl-2018 (+ 17,3 %). Ir-rata ta’ rifjut ta’ viża kienet tammonta għal 33,5 % fl-2018. 
            
            
               
                  L-Istati Membri li joħorġu l-viżi f’Cabo Verde (jiġifieri Spanja u l-Portugall, fejn tal-aħħar jirrappreżentaw 19-il Stat Membru fiċ-Ċentru Komuni ta’ Viżi fi Praia) jiltaqgħu regolarment bħala l-grupp ta’ kooperazzjoni lokali ta’ Schengen (KLS) fi Praia. Id-delegazzjoni tal-UE f’Cabo Verde tippresiedi dawk il-laqgħat. 
               
               
                  Il-grupp tal-KLS qabel li tkun żgurata l-implimentazzjoni kumplessiva tajba tal-Ftehim, kif ukoll id-dispożizzjonijiet applikabbli tal-Kodiċi dwar il-Viżi. Fl-istess ħin, ġew osservati għadd ta’ diffikultajiet fl-ipproċessar ta’ applikazzjonijiet għal viża mressqa minn persuni bin-nazzjonalità ta’ Cabo Verde, b’mod partikolari fir-rigward tal-evidenza dokumentata li tiġġustifika l-għan tal-vjaġġ u/jew il-fatt ta’ appartenenza għal waħda mill-kategoriji ffaċilitati ta’ applikanti, identifikati mill-Ftehim kurrenti. 
               
               
                  Il-grupp ta’ Ħidma tal-Kunsill dwar il-Viża ddiskuta s-sitwazzjoni attwali tal-implimentazzjoni tal-Ftehim ħames darbiet (fis-26 ta’ Ottubru 2015, fis-27 ta’ Ottubru 2016, fil-11 ta’ Diċembru 2017, fl-20 ta’ Mejju 2019 u fl-10 ta’ Lulju 2019). Fl-aħħar laqgħa, il-Kummissjoni infurmat lill-Istati Membri dwar it-taħdidiet esploratorji li kienet għamlet mal-awtoritajiet ta’ Cabo Verde dwar emenda possibbli għall-Ftehim u l-kamp ta’ applikazzjoni tagħha.
               
            
            
               4.IMPLIKAZZJONIJIET GĦALL-BAĠIT
            
            
               
                  Il-ftehim emendat previst mhux se jkollu implikazzjonijiet għall-baġit tal-UE.
               
            
            
               5.ELEMENTI OĦRA
            
            
               •Direttivi ta' Negozjati
            
            
               Tariffa tal-viża u rinunzja għat-tariffi tal-viża
            
            
               Fi ftehimiet oħra ta’ faċilitazzjoni tal-viżi konklużi mill-UE ma’ pajjiżi terzi, it-tariffa ġenerali tal-viża hija stabbilita għal EUR 35. Dan l-ammont kien inkluż fid-direttivi ta’ negozjati preċedenti, filwaqt li tqieset it-tariffa tal-viża ta’ EUR 60 fil-Kodiċi dwar il-Viżi. Il-Ftehim ma’ Cabo Verde ma jinkludix dispożizzjoni li tistabbilixxi tnaqqis fit-tariffa tal-viża ġenerali.
            
            
               Peress li fil-Kodiċi tal-Viża rivedut it-tariffa tal-viża se tiżdied minn EUR 60 għal EUR 80, din it-tariffa miżjuda se tapplika wkoll għall-applikanti ta’ Cabo Verde.
            
            
               Għalhekk qed jiġi propost li titnaqqas it-tariffa tal-viża għall-applikanti ta’ Cabo Verde kif sar għaċ-ċittadini tal-pajjiżi terzi l-oħra kollha li kkonkludew ftehim ta’ faċilitazzjoni tal-viża mal-UE. Madankollu, il-livell tat-tariffa mnaqqsa jenħtieġ li jkun proporzjonat għat-tariffa riveduta tal-viża. Għalhekk qed jiġi propost li t-tariffa mnaqqsa tiġi stabbilita għal nofs l-ammont stabbilit mil-leġiżlazzjoni domestika tal-Partijiet (għall-UE, il-Kodiċi tal-Viża). Dan l-approċċ jippermetti lill-UE tadatta l-livell tat-tariffa fid-dawl ta’ ċirkostanzi li jinbidlu.
            
            
               L-inklużjoni ta’ kategoriji addizzjonali ta’ applikanti, li t-tariffa tal-viża tagħhom jenħtieġ li jitneħħew, jenħtieġ li tkun ikkunsidrata matul in-negozjati.
            
            
               Viżi għal dħul multiplu b’validità twila
            
            
               Il-Ftehim emendatorju se jkollu jikkunsidra l-bidliet introdotti mill-Kodiċi rivedut dwar il-Viżi rigward il-ħruġ ta’ viżi għal dħul multiplu b’validità fit-tul.  
            
            
               Il-Ftehim attwalment fis-seħħ jagħti aċċess għal viżi għal dħul multiplu għal perjodu ta’ ħames snin għal għadd limitat ta’ kategoriji ta’ vjaġġaturi regolari (eż. membri ta’ gvernijiet nazzjonali u reġjonali, membri permanenti ta’ delegazzjonijiet uffiċjali, nies tan-negozju, membri tal-familja qrib), filwaqt li jipprovdi għal “kaskata” ta’ viżi ta’ dħul multiplu b’validità li tiżdied progressivament għal kategoriji oħra ta’ vjaġġaturi regolari. 
            
            
               Madankollu, il-Kodiċi rivedut dwar il-Viżi (Artikolu 24(2)) jipprovdi għal sistema “kaskata” differenti biex jinkisbu viżi għal dħul multiplu, li mhijiex limitata għal kategoriji speċifiċi. 
            
         
         
            
               Għalhekk huwa propost li l-ftehim emendat isegwi approċċ simili, jiġifieri approċċ “kaskata” li jkun japplika għall-applikanti kollha minbarra dawk li jappartjenu għall-kategoriji li għalihom diġà għandhom jingħataw viżi għal dħul multiplu għal ħames snin skont l-Artikolu 5(1) tal-Ftehim kurrenti. 
            
            
               Barra minn hekk, il-Ftehim emendatorju jenħtieġ li jnaqqas l-għadd ta’ viżi li għandhom l-użu legali tagħhom bħala prekondizzjoni għall-ksib tal-viża għal dħul multiplu, u/jew ikabbar il-perjodi ta’ referenza li matulhom l-għadd definit ta’ viżi jenħtieġ li jinkiseb u jintuża legalment.
            
            
               Lista ta’ dokumenti ta' sostenn għall-iskop ta’ vjaġġar/prova ta’ akkomodazzjoni
            
            
               Il-ftehimiet eżistenti ta’ faċilitazzjoni tal-viża konklużi mill-UE ma’ pajjiżi terzi oħra jipprovdu faċilitazzjonijiet billi jnaqqsu l-għadd ta’ dokumenti ta' sostenn meħtieġa biex jiġi ppruvat l-għan tal-vjaġġ għal dokument uniku wieħed ġeneralment għal kull kategorija ta’ applikant. Għall-kuntrarju ta’ dan, il-Ftehim ma’ Cabo Verde ma jinkludix tali dispożizzjoni.
            
            
               Il-Ftehim emendatorju jenħtieġ li jistabbilixxi lista ta’ dokumenti ta' sostenn li għandhom jiġu ppreżentati mill-applikanti biex jiġi ppruvat l-għan tal-vjaġġ tagħhom. L-evidenza dokumentata jenħtieġ li titnaqqas b’mod ġenerali għal dokument ta’ sostenn wieħed għal kull kategorija. Dan ikollu l-objettivi li jissimplifika l-proċedura ta’ applikazzjoni u jiffaċilita l-identifikazzjoni tal-applikanti li jappartjenu għal waħda mill-kategoriji stabbiliti mill-Ftehim. 
            
            
               Barra minn hekk, il-Kodiċi dwar il-Viżi jipprovdi għal ċerti faċilitazzjonijiet orizzontali f’termini ta’ dokumenti ta' sostenn li għandhom jiġu pprovduti minn vjaġġaturi regolari. Skont l-Artikolu 14(6), ir-rekwiżit ta’ ċerti dokumenti ta’ sostenn Il-Konsulati jistgħu jitwarrbu “fil-każ ta’ applikanti li huma jafu li huma ta’ integrità u kredibbiltà, b’mod partikolari l-użu legali ta’ viżi preċedenti, jekk m’hemm l-ebda dubju li huma jissodisfaw ir-rekwiżiti tal-Artikolu 6(1) tal-Kodiċi dwar il-Fruntieri ta’ Schengen meta jsir il-qsim tal-fruntieri esterni tal-Istati Membri.”.
            
            
               Fid-dawl ta’ dan il-prinċipju, il-ftehim emendat jenħtieġ li jkun fih dispożizzjoni li tgħid li ladarba persuna tkun kisbet l-ewwel viżi għal dħul multiplu ta’ validità twila (ta’ sena, sentejn jew tliet snin), jiġifieri laħqet it-tieni pass fil-“kaskata”, fil-prinċipju hija għandha tiġi eżentata milli tippreżenta dokumenti biex tagħti prova tal-akkomodazzjoni u/jew tal-mezzi ta’ ħlas għal tali akkomodazzjoni. 
            
            
               Eżenzjoni mill-ħtieġa ta’ viża għal detenturi ta’ Laissez-passer tal-UE 
            
            
               Il-Ftehim emendat jenħtieġ li jeżenta mir-rekwiżit ta’ viża lid-detenturi ta’ Laissez-passer tal-UE maħruġ lil ċerti impjegati tal-istituzzjonijiet tal-Unjoni skont ir-Regolament tal-Kunsill (UE) Nru 1417/2013.
            
            
               Raġuni ta’ sospensjoni għan-nuqqas ta’ implimentazzjoni tal-Ftehim ta’ Riammissjoni
            
            
               Il-Ftehim jipprevedi l-possibbiltà li jkun sospiż minħabba lista eżawrjenti ta’ raġunijiet, jiġifieri għal raġunijiet ta’ ordni pubbliku, protezzjoni tas-sigurtà nazzjonali, protezzjoni tas-saħħa pubblika. 
            
            
               B’konsistenza mal-approċċ rivedut tal-Kodiċi dwar il-Viżi li jorbot il-kooperazzjoni dwar ir-riammissjoni ma’ faċilitazzjonijiet tal-viża, il-ftehim emendatorju jenħtieġ li jkabbar ir-raġunijiet ta’ sospensjoni biex jinkludi l-possibbiltà li l-UE tissospendih, kompletament jew parzjalment, f’każ ta’ nuqqas ta’ implimentazzjoni tal-Ftehim ta’ Riammissjoni konkluż bejn l-UE u Cabo Verde jew livell mhux suffiċjenti ta’ kooperazzjoni fil-ġlieda kontra l-migrazzjoni irregolari.
            
            
               6.KONKLUŻJONIJIET
            
            
               
                  Fid-dawl ta’ dak imsemmi hawn fuq, il-Kummissjoni tirrakkomanda lill-Kunsill biex jawtorizza l-ftuħ ta’ negozjati dwar Ftehim bejn l-UE u r-Repubblika ta’ Cabo Verde li jemenda l-Ftehim bejn l-Unjoni Ewropea u r-Repubblika tal-Kap Verde dwar l-iffaċilitar tal-ħruġ ta’ viżi għal żjarat qosra għal ċittadini tar-Repubblika tal-Kap Verde u tal-Unjoni Ewropea li jinsab fis-seħħ bħalissa. 
               
            
            
            
               Rakkomandazzjoni għal
            
            
               DEĊIŻJONI TAL-KUNSILL
            
            
               li tawtorizza l-ftuħ ta’ negozjati dwar Ftehim bejn l-Unjoni Ewropea u r-Repubblika ta’ Cabo Verde li jemenda l-Ftehim bejn l-Unjoni Ewropea u r-Repubblika tal-Kap Verde dwar l-iffaċilitar tal-ħruġ ta’ viżi għal żjarat qosra għal ċittadini tar-Repubblika tal-Kap Verde u tal-Unjoni Ewropea
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 218(3) u (4) tiegħu,
            
         
         
            
               Wara li kkunsidra r-rakkomandazzjoni mill-Kummissjoni Ewropea,
            
            
               Billi jenħtieġ li jinfetħu negozjati bil-ħsieb li jiġi konkluż Ftehim mar-Repubblika ta’ Cabo Verde li jemenda l-Ftehim bejn l-Unjoni Ewropea u r-Repubblika tal-Kap Verde dwar l-iffaċilitar tal-ħruġ ta’ viżi għal żjarat qosra għal ċittadini tar-Repubblika tal-Kap Verde u tal-Unjoni Ewropea,
            
            
               ADOTTA DIN ID-DEĊIŻJONI: 
            
            
               Artikolu 1
            
            
               Il-Kummissjoni hija b’dan awtorizzata tinnegozja, f’isem l-Unjoni, ftehim internazzjonali mar-Repubblika ta’ Cabo Verde li jemenda l-Ftehim bejn l-Unjoni Ewropea u r-Repubblika tal-Kap Verde dwar l-iffaċilitar tal-ħruġ ta’ viżi għal żjarat qosra għal ċittadini tar-Repubblika tal-Kap Verde u tal-Unjoni Ewropea.
            
            
               Artikolu 2
            
            
               Id-Direttivi tan-negozjati huma stabbiliti fl-Anness ta’ din id-Deċiżjoni.
            
            
               Artikolu 3
            
            
               In-negozjati għandhom isiru f'konsultazzjoni mal-Grupp ta' Ħidma tal-Kunsill dwar il-Viża.
            
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        ĠU L 282, 24.10.2013, p. 3-12.
               
               
                  
                     (2)
                  
                        ĠU L 282, 24.10.2013, p. 15-34.
               
               
                  
                     (3)
                  
                        Ir-Regolament (UE) 2019/1155 tal-Parlament Ewropew u tal-Kunsill tal-20 ta' Ġunju 2019 li jemenda r-Regolament (KE) Nru 810/2009 li jistabbilixxi Kodiċi Komunitarju dwar il-Viżi (Kodiċi dwar il-Viżi). ĠU L 188, 12.7.2019, p. 25–54.
               
            
      
    ---documentbreak--- 
      
         
               IL-KUMMISSJONI EWROPEA
            Brussell, 13.9.2019
            COM(2019) 417 final
            ANNESS
            tar-
            Rakkomandazzjoni għal DEĊIŻJONI TAL-KUNSILL
            li tawtorizza l-ftuħ ta’ negozjati dwar Ftehim bejn l-Unjoni Ewropea u r-Repubblika ta’ Cabo Verde li jemenda l-Ftehim bejn l-Unjoni Ewropea u r-Repubblika tal-Kap Verde dwar l-iffaċilitar tal-ħruġ ta’ viżi għal żjarat qosra għal ċittadini tar-Repubblika tal-Kap Verde u tal-Unjoni Ewropea
            
               
         
         
            
               ANNESS
            
            
               Direttivi ta’ negozjati
            
            
               Il-Kummissjoni jenħtieġ li, matul in-negozjati, timmira li tikseb l-objettivi stabbiliti fid-dettall hawn taħt.
            
            
               1.Skop u ambitu tal-ftehim
            
            
               L-iskop tal-Ftehim huwa li jemenda l-Ftehim bejn l-Unjoni Ewropea u r-Repubblika tal-Kap Verde dwar l-iffaċilitar tal-ħruġ ta’ viżi għal żjarat qosra għal ċittadini tar-Repubblika tal-Kap Verde u tal-Unjoni Ewropea 
                  1
                (minn issa ‘l quddiem “il-Ftehim kurrenti”). Dawn tal-aħħar, li daħlu fis-seħħ fl-1 ta’ Diċembru 2014, japplikaw għall-ħruġ ta’ viżi għaċ-ċittadini tar-Repubblika ta’ Cape Verde (minn hawn’ il quddiem “Cabo Verde”) għal soġġorn intenzjonat fiż-żona Schengen ta’ mhux aktar minn 90 jum għal kull perjodu ta’ 180 jum.
            
            
               Mill-1 ta’ Jannar 2019, Cabo Verde jeżenta liċ-ċittadini tal-UE li jivvjaġġaw lejn Cabo Verde għal soġġorni sa 30 jum mir-rekwiżit tal-viża. Fil-prinċipju, iċ-ċittadini tal-UE jistgħu jibbenefikaw mill-faċilitazzjonijiet tal-Ftehim għal soġġorni itwal minn 30 jum u sa 90 jum għal kull perjodu ta’ 180 jum.
            
            
               Il-Ftehim emendatorju jkun japplika bis-sħiħ ukoll, fuq bażi reċiproka, jekk Cabo Verde jerġa’ jiddeċiedi li jerġa’ jimponi r-rekwiżit tal-viża fuq iċ-ċittadini tal-UE.
            
            
               Jenħtieġ li l-Ftehim emendatorju jistabbilixxi drittijiet u obbligi ċari, mhux ambigwi u legalment vinkolanti biex tiġi ffaċilitata l-applikazzjoni għal viża u l-proċeduri ta’ ħruġ għaċ-ċittadini ta’ Cabo Verde, filwaqt li jitqiesu r-regoli tal-Kodiċi dwar il-Viżi rivedut
                  2
               . 
            
            
                
            
            
               2.Kwistjonijiet speċifiċi
            
            
               Jenħtieġ li l-Ftehim emendatorju jqis il-Ftehim kurrenti, il-ftehimiet dwar il-faċilitazzjoni tal-viżi preċedenti konklużi mill-Unjoni ma’ pajjiżi terzi oħra, kif ukoll is-sitwazzjoni partikolari ta’ Cabo Verde, li kien l-ewwel pajjiż terz li ma jinsabx fil-viċinat tal-UE li miegħu l-UE kkonkludiet Ftehim għall-Faċilitazzjoni tal-Viża, b’mod parallel ma’ Ftehim ta’ Riammissjoni.  
            
            
               Barra minn hekk, l-emenda tal-Kodiċi dwar il-Viżi, li daħlet fis-seħħ fit-2 ta’ Awwissu 2019 u li se tkun applikabbli mit-2 ta’ Frar 2020, tipprevedi għadd ta’ bidliet fir-regoli ġenerali għall-proċeduri tal-ħruġ ta’ viżi. Jenħtieġ li jitqiesu wkoll ir-regoli riveduti sabiex jiġi żgurat li l-faċilitazzjonijiet offruti lil Cabo Verde fil-ftehim emendatorju jkomplu jmorru lil hinn mir-regoli ġenerali kif stabbiliti fil-Kodiċi rivedut dwar il-Viżi. 
            
            
            
               2.1.It-tariffa tal-viża
            
            
               Il-Ftehim emendatorju jenħtieġ li jistabbilixxi t-tariffa għall-ipproċessar ta’ applikazzjonijiet għal viża għal nofs l-ammont li huwa previst mil-leġiżlazzjoni domestika tal-Partijiet. 
            
            
               Minbarra l-kategoriji definiti fl-Artikolu 5(1) tal-Ftehim kurrenti, it-tariffa jenħtieġ li tiġi rinunzjata għal applikanti taħt l-età ta’ 18-il sena. L-inklużjoni ta’ kategoriji oħra ta’ applikanti, bħal qraba stretti taċ-ċittadini tal-UE, tista’ tiġi kkunsidrata wkoll.
            
            
            
               2.2.
                     Viżi għal dħul multiplu b’validità twila
            
            
               Ir-regoli għall-għoti ta’ viżi għal dħul multiplu (multiple entry visas, MEV) għal ħames snin għal ċerti kategoriji ta’ applikanti, stabbiliti mill-Artikolu 4(1) tal-Ftehim kurrenti, jenħtieġ li jibqgħu applikabbli.
            
         
         
            
               Barra minn hekk, il-Ftehim emendatorju jenħtieġ li jiddefinixxi r-regoli għall-ħruġ ta’ MEV lill-applikanti l-oħra kollha, billi jieħu bħala bażi d-dispożizzjonijiet tal-Artikolu 24 tal-Kodiċi dwar il-Viżi rivedut. 
            
            
               L-Artikolu 24(2) tal-Kodiċi dwar il-Viżi rivedut jistabbilixxi sistema ġenerali ta’ ħruġ “kaskata” għall-applikanti kollha irrispettivament mill-għan tal-ivvjaġġar tagħhom. Għandu jiġi stabbilit approċċ simili fil-Ftehim emendatorju.
            
            
               Il-Ftehim emendatorju jenħtieġ li jiffaċilita l-ħruġ tal-MEV billi jnaqqas l-għadd ta’ viżi miksuba u użati legalment preċedentament u/jew billi jkabbar il-perjodi ta’ referenza li matulhom għandu jinkiseb u jintuża legalment l-għadd definit ta’ viżi. Tali sistema “kaskata” tista’, pereżempju, tkun kif ġej:
            
            
               –wara viża waħda jew tnejn miksuba u użati legalment fl-24 xahar preċedenti, l-applikanti jenħtieġ li jiksbu, meta japplikaw għall-viża li jmiss, MEV b’validità ta’ sena; 
            
            
               –wara li jkun uża b’mod legali MEV waħda ta’ sena fi żmien it-30 jew is-36 xahar preċedenti, l-applikant jenħtieġ li jingħata MEV b’validità itwal (pereżempju sentejn jew tliet snin); 
            
            
               –wara li jkun uża b’mod legali MEV wieħed ta’ sentejn jew tliet snin fi żmien it-42 jew it-48 xahar preċedenti, l-applikant jenħtieġ li jingħata MEV b’validità itwal (pereżempju, tliet snin jew massimu ta’ ħames snin ).
            
            
            
               2.3.
                     Dokumenti ta' sostenn
            
            
               Il-Ftehim emendat jenħtieġ li jipprevedi faċilitazzjonijiet li jikkonċernaw id-dokumenti ta’ sostenn li għandhom jiġu ppreżentati meta ssir applikazzjoni għal viża.
            
            
               L-evidenza dokumentata li trid tiġi ppreżentata biex jiġi ppruvat l-għan tal-ivvjaġġar tal-applikant jenħtieġ li titnaqqas għal, ġeneralment, dokument ta’ sostenn wieħed għal kull kategorija ta’ applikant kopert mill-Ftehim emendatorju. 
            
            
               L-applikanti li jkunu diġà kisbu u użaw legalment viża għal dħul multiplu (valida għal mill-inqas sena) jenħtieġ li, fil-prinċipju, ikunu eżentati milli jippreżentaw dokumenti ta’ sostenn fir-rigward tal-akkomodazzjoni, jew prova ta’ mezzi suffiċjenti biex ikopru l-akkomodazzjoni. 
            
            
            
               2.4.
                     Eżenzjoni mill-ħtieġa ta’ viża għal detenturi ta’ laissez-passer tal-UE 
            
            
               Il-ftehim emendat jenħtieġ li jeżenta mir-rekwiżit ta’ viża lid-detenturi ta’ Laissez-passer tal-UE maħruġ lil ċerti impjegati tal-istituzzjonijiet tal-Unjoni skont ir-Regolament tal-Kunsill (UE) Nru 1417/2013.
            
            
            
               2.5.
                     Klawsola sospensiva
            
            
               Il-Ftehim emendatorju jenħtieġ li jemenda l-klawsoli finali tal-Ftehim kurrenti, billi jipprevedi l-possibbiltà għall-Partijiet li jissospenduh kompletament jew parzjalment, għal kwalunkwe raġuni u, b’mod espliċitu, f’każ li Cabo Verde jiġi kkunsidrat li ma jikkooperax biżżejjed fil-qasam tar-riammissjoni. 
            
         
         
            
                  
                     (1)
                  
                        ĠU L 282, 24.10.2013, p.3.
               
               
                  
                     (2)
                  
                        Ir-Regolament (UE) 2019/1155 tal-Parlament Ewropew u tal-Kunsill tal-20 ta’ Ġunju 2019 li jemenda r-Regolament (KE) Nru 810/2009 li jistabbilixxi Kodiċi Komunitarju dwar il-Viżi (Kodiċi dwar il-Viżi). ĠU L 188, 12.7.2019, p.25.